recursal/SuperWikiNEXT-32B huggingface dataset:
Rossiterin–McLaughlinin ilmiö syntyy, kun tähden editse kulkeva kohde pimentää tähdestä tulevasta säteilystä pyörimisliikkeen vuoksi sinisiirtynyttä valoa (keskellä) tai punasiirtynyttä valoa (oikealla).
**Rossiterin–McLaughlinin ilmiö** on pimennysmuuttujina näkyvien kaksoistähtien spektrissä havaittava ilmiö, jonka ansiosta kohteen spektrissä havaitaan vuorotellen puna- ja sinisiirtymiä. Koska tähden pyöriessä sen pinnalla oleva piste liikkuu toisessa reunassa havaitsijaa kohti ja toisessa reunassa poispäin, näiltä reuna-alueilta tulevassa säteilyssä syntyvässä säteilyssä on nähtävissä sinisiirtymä tai punasiirtymä.

Normaalisti, kun tähden koko kiekko on havaitsijan nähtävissä, nämä siirtymät kumoavat toisensa. Rossiterin–McLauglinin ilmiö syntyy, kun kaksoistähden toinen komponentti kulkiessaan toisen tähden editse peittää osan jommastakummasta reunasta ja näin pimentää jommallakummalla tavalla siirtynyttä valoa. Tämä aiheuttaa spektriviivojen siirtymisen sen mukaan, onko pimentynyt reuna lähenevä (siirtymä punaiseen) vai loittoneva (siirtymä siniseen).

Rossiterin–McLaughlinin ilmiö syntyy myös eksoplaneettojen ylikulkujen yhteydessä. Kaksoistähdestä poiketen planeetan läpimitta on kuitenkin tähteen verrattuna pieni, joten ilmiö on hyvin vaikea havaita. Se on kuitenkin onnistuttu mittaamaan eksoplaneettojen HD 209458 b ja HD 189733 Ab ylikuluissa.
Kaitlyn, NXT:n 3. kauden finaalijaksossa.

**Celeste Beryl Bonin** (s. 7. lokakuuta 1986) on yhdysvaltalainen showpainija, joka tunnetaan paremmin kehänimellä **Kaitlyn**. Hän on työskennellyt World Wrestling Entertainmentille (WWE) ja otettut Florida Championship Wrestlingissä (FCW). Hän voitti kolmannen kauden WWE NXT:n. Kaitlyn on valittu myös WWE:n Divas Championiksi.

Uran alku
---------

Bonin teki kehokuntoilun debyyttinsä 19 vuoden ikäisenä vuonna 2006. Sen jälkeen vuonna 2007 Bonin voitti NPC John Sherman Classic Bodybuilding Figuren ja Fitness -mestaruuden ja tuli viidenneksi Arnold Classicissa. Hän oli myös viiden parhaan joukossa MuscleMania Superbodyssa vuonna 2007. Vuonna 2008 hänet nimettiin "Miss Novemberiksi" Hardfitness Calendarissa, ja hän sijoittui 16. Junior Nationaleissa samana vuonna. Vuonna 2009 Bonin valittiin *Flex*-lehdessä "Hottie of the Dayksi".

World Wrestling Entertainment
-----------------------------

### Florida Championship Wrestling

Heinäkuussa 2010 World Wrestling Entertainment (WWE) allekirjoitti sopimuksen Bonin kanssa ja hänet siirrettiin Florida Championship Wrestlingiin (FCW). Hän debytoi nimellä Celeste kilpaillen bikinikisassa. Bonin nimi vaihtui pian Ricki Vaughniksi. Hän ei kuitenkaan ikinä debytoinut sillä nimellä, koska hän vaihtoi sen NXT-nimeensä Kaitlyniin. 22. elokuuta 2010 Bonin teki TV-debyyttinsä FCW:n jaksossa lumberjillinä AJ Leen ja Naomi Knightin välisessä Queen of FCW/FCW Divas -mestaruusottelussa.

### NXT

7. syyskuuta ilmoitettiin, että Kaitlyn liittyisi 3. kauden WWE NXT:hen mentorinaan Vickie Guerrero. Kaitlyn paikkasi Guerreron alkuperäisen rookien, Aloisian, jonka Guerrero erotti. Samalla viikolla Bonin kilpaili epäonnistuneesti tanssikisassa ja 'nappaa lippu'-kisassa. Seuraavalla viikolla Kaitlyn teki kehädebyyttinsä, kun hän ja Vickien poikaystävä Dolph Ziggler voittivat A.J:n ja Primon miksatussa tag team-ottelussa. Hän voitti myös esteratahaasteen. 21. syyskuuta Kaitlyn ja LayCool (Layla ja Michelle McCool) hävisivät NXT:ssä Kelly Kellylle, Naomille ja Jamielle kuuden diivan joukkueottelussa, jonka aikana Kaitlyn selätettiin. Ottelun jälkeen Lay-Cool hyökkäsi Kaitlynin kimppuun, kun Vickie läksytti häntä. Saman viikon SmackDownissa 24. syyskuuta Kaitlyn ja Guerrero saattelivat Zigglerin kehään. Kun Guerrero käski Kaitlynin häipyä, tämä tönäisi Guerreroa ja lähti. Kaitlyn voitti ensimmäisen 1 vs. 1 -ottelunsa Vickieta vastaan 5. lokakuuta NXT:ssä. 2. marraskuuta Kaitlyn ja Ziggler yllätettiin NXT:ssä suutelemasta toisiaan seinän takaa. Kun Vickie kävi Kaitlynin kimppuun, Kaitlyn heitti Vickien päälle hääkakun, joka oli tarkoitettu Goldustille ja Aksanalle. 5. marraskuuta Kaitlyn ja Vickie kohtasivat SmackDownissa uusintaottelussa, jonka Vickie voitti käyttäen hyväkseen köysiä. 30. marraskuuta Kaitlyn voitti NXT:n 3. kauden kukistaen Naomin finaalissa.

Mestaruudet ja saavutukset
--------------------------

* **World Wrestling Entertainment**
	+ WWE NXT voitto (kolmas kausi)

Lähteet
-------

* WWE:n profiili

### Viitteet

1. ↑  Travis Taylor: Kaitlyn Is the Answer to the WWE Divas Division *Bleacher Report*. Viitattu 4.2.2020. (englanniksi)
**Rostockin yliopisto** (saks. *Universität Rostock*, lat. *Universitas Rostochiensis*) on julkinen yliopisto pohjoissaksalaisessa Rostockin kaupungissa, Mecklenburg-Etu-Pommerin osavaltiossa. Se on perustettu vuonna 1419 ja on Itämeren alueen vanhin*lähde?* ja Saksan kolmanneksi vanhin edelleen toimiva yliopisto. Yliopistossa opiskelee noin 14 000 opiskelijaa.

Historia
--------

Rostockin yliopiston päärakennus
Yliopiston perustivat Mecklenburgin herttuat Johann IV ja Albrecht V sekä Rostockin hansakaupungin raati vuonna 1419. Yliopiston avajaisjuhlat pidettiin 12. marraskuuta 1419. Yliopisto koostui aluksi oikeustieteellisestä ja lääketieteellistä tiedekunnasta sekä Facultas artiumista. Teologinen tiedekunta perustettiin vuonna 1432.

1400-luvulla Rostockin yliopisto oli yksi Saksan suurimmista yliopistoista 400–500 opiskelijallaan. Opiskelijoita tuli yliopistoon niin Hollannista, Skandinaviasta kuin Baltiasta. Poliittisten kiistojen ja kirkon painostuksen vuoksi yliopisto muutti Greifswaldiin vuonna 1437 ja pysyi siellä vuoteen 1443 saakka. Vuodesta 1487 vuoteen 1488 opetus tapahtui puolestaan Lyypekissä. 

Yliopisto kääntyi protestanttiseksi vuonna 1542, joitakin vuosia Rostockin kaupungin jälkeen. Yliopiston kirjasto perustettiin vuonna 1569. Kolmikymmenvuotisen sodan (1618–48) jälkeen yliopistolla oli ainoastaan alueellinen rooli. Kun yliopiston hallinta siirtyi kaupungilta Mecklenburg-Schwerinin herttuakunnalle vuonna 1827 yliopiston merkittävyys kuitenkin kasvoi. 

Yliopiston nykyinen päärakennus rakennettiin vuosina 1866–1870 schweriniläisen arkkitehdin Hermann Willebrandin suunnitelmien pohjalta uusrenessanssiseen tyyliin. Yliopiston 500-vuotisjuhlien yhteydessä Albert Einsteinille ja Max Planckille myönnettiin yliopiston kunniatohtoruus 12. marraskuuta vuonna 1919. 

Toisen maailmansodan päättyminen vuonna 1945 muutti yliopistoa paljolti. Yliopisto jäi Neuvostoliiton miehitysvyöhykkeelle ja myöhemmin Saksan demokraattiseen tasavaltaan eli DDR:ään. Se avattiin sodan jälkeen 24. helmikuuta 1946. Oikeustieteellinen tiedekunta suljettiin vuonna 1951, maataloustieteellinen tiedekunta perustettiin vuonna 1950 ja vuonna 1951 avattiin laivanrakennuksen osasto, joka uudelleennimettiin teknilliseksi tiedekunnaksi vuonna 1963. Rostockin yliopisto oli ensimmäinen perinteinen yliopisto Saksassa johon perustettiin teknillinen tiedekunta. 

Yliopisto nimettiin Wilhelm Pieckin mukaan vuonna 1976 Wilhelm-Pieck-Universitätiksi. Nimi poistettiin käytöstä Saksan jälleenyhdistyttyä vuonna 1990.

Lähteet
-------

1. 1 2  Die Universität - Kraftzentrum der Region *uni-rostock.de*.  Arkistoitu 3.7.2013. Viitattu 27.6.2013.

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Rostockin yliopisto**.
* Rostockin yliopiston viralliset Internet-sivut
* Catalogus Professorum Rostochiensium
* Rostocker Matrikelportal (1419-1945)
**HMS Bygve** (runkonumerot 71 ja V11) oli Ruotsin laivaston Bygve-luokan torpedovene, joka luokiteltiin vuonna 1915 yhteysalukseksi.

Valmistus
---------

*Pääartikkeli: Bygve-luokka*
Alus tilattiin Tukholmasta laivastontelakalta ja se laskettiin vesille 3. joulukuuta 1888. Alus liitettiin laivastoon 25. kesäkuuta 1889.

Palvelus
--------

Alus nimettiin *Minbåt N:o 71*:ksi jo palvelukseen otettaessa. Vuonna 1915 alus luokiteltiin rannikkotykistön yhteysalukseksi *Vedettbåten N:r 11* runkonumerolla V11. Aluksen ainoana aseistuksena oli tällöin 37 millimetrin kanuuna M/98B. Vuonna 1916 alus oli puolueettomuusvalvonnassa, ja se yllätti Grisslehamnin edustalla Saksan keisarikunnan laivaston sukellusveneen *UB-20*, joka oli vallannut ruotsalaisen höyryaluksen. Alus poistettiin palveluksesta 12. lokakuuta 1923.

Lähteet
-------

* Hofsten, Gustaf von & Waernberg, Jan: *Örlogsfartyg - Svenska maskindrivna fartyg under tretungad flagg*. Luulaja: Svenskt Militärhistoriskt Bibliotek, 2004. ISBN 91-974384-3-X. (ruotsiksi)

### Viitteet

1. 1 2  Hofsten, Gustaf von & Waernberg, Jan s. 210
Mary Cléo Tarlarini elokuvassa *Spergiura* (1909).
**Mary Cléo Tarlarini** (*Maria Cleope Terlani*, 22. huhtikuuta 1878 Milano – 22. lokakuuta 1954 Tivoli) oli italialainen elokuvanäyttelijä.

Tarlarinin elokuvaura alkoi torinolaisella Ambrosio Filmillä vuonna 1909. Hän oli italialaisen mykkäelokuvan ensimmäinen diiva, joka vuoden 1913 loppuun mennessä oli esiintynyt jo yli 60 elokuvassa. 

Myöhemmin Tarlarini työskenteli myös Italalle, Pasqualille ja muille yhtiöille. Vuonna 1918 hän perusti Eugenio Vecchionin kanssa oman tuotantoyhtiön Cléo Filmin. Tarlarinin näyttelijänura jatkui 1930-luvun alkuun saakka.

Elokuvia
--------

* *Aeneas ja Dido*, 1910
* *Il biglietto da mille*, 1912
* *Saatana*, 1912
* *Caino*, 1918

Lähteet
-------

1. 1 2  Cento anni fa: il glorioso 1913 *cinetecadibologna.it*. Viitattu 23.7.2017.
2. 1 2  Cardillo, Massimo: *Tra le quinte del cinematografo: cinema, cultura e società in Italia 1900–1937*, s. 206. Bari: Edizioni Dedalo, 1987. ISBN 978-88-220-4522-5.
3. ↑  Non solo dive: pioniere del cinema italiano *academia.edu*. Viitattu 23.7.2017.

Aiheesta muualla
----------------

* Internet Movie Database: Mary Cleo Tarlarini (englanniksi)

|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF
* WorldCat

 |
|  |
| Kansalliset | 
* Ranska
* BnF data

 |

 |
Mímis Androulákis.
**Dimítris "Mímis" Androulákis** (kreik. Δημήτρης "Μίμης" Ανδρουλάκης, s. 24. marraskuuta 1951 Ágios Nikólaos, Kreeta) on kreikkalainen kirjailija ja poliitikko. Hän on kreikkalaisen sosialidemokraattisen puolueen PASOKin kansanedustaja. 

Opiskeluaikoinaan Ateenassa Androulákis toimi aktiivisesti Kreikan sotilasjuntan vastaisessa taistelussa, osallistuen mm. opiskelijoiden kapinaan. Androulákis oli kommunistipuolueen jäsen vuoteen 1991, jolloin hän erosi ja liittyi radikaalivasemmistolaiseen Synaspismós-puolueeseen. Kaksi vuotta myöhemmin hän kuitenkin jäi sivuun aktiivisesta poliittisesta toiminnasta. Vasta vuonna 2004 hän hyväksyi Geórgios Papandréoun kutsun PASOKin ehdokkaaksi. 

Androulákis on kirjoittanut 11 romaania sekä useita poliittisia kirjoja. Hänen kirjansa *Mν* (joka kreikaksi lausuttaessa muistuttaa "pimppiä" tarkoittavaa sanaa *mouní*) kuvaa Jeesuksen naistenmiehenä, joka tuntee vastustamatonta vetoa Maria Magdaleenaan. Kirja herätti voimakkaan vastareaktion kreikkalaisortodoksien keskuudessa ja kiihkomielisimmät arvostelijat polttivat kirjan kopioita Thessalonikissa.

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF
* WorldCat

 |
|  |
| Kansalliset | 
* Saksa
* Yhdysvallat
* Ruotsi
* Tšekki
* Australia
* Kreikka
* Alankomaat
* Puola

 |
|  |
| Muut | 
* IdRef

 |

 |

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.
**Ninja** on käännösautomaatiojärjestelmä tietokoneohjelman kääntämiseen lähdekoodista. Ohjelma on julkaistu Apache 2.0 -lisenssillä.

Ninja ei toteuta eräitä toiminta, vaan luottaa toisen käännöstyökalun kuten CMake tai Meson tuottamiin tiedostoihin: Ninjan konfiguraatiotiedostoja ei ole tarkoitus tehdä käsin. Ohjelma on toteutettu C++-kielellä.

Evan Martin toteutti Ninjan johtuen make-ohjelman ongelmista kuten sen hitaudesta. Martin aloitti Ninjan vuonna 2010 työskennellessään Chrome-projektissa. Chromen käännös ottaa noin 40 000 C++-lähdekooditiedostoa ja tuottaa noin 90 megatavun ohjelmatiedoston. Ero make-ohjelmaan suorituskyvyssä ilmenee suurissa projekteissa. Ninja suorittaa useita käännöstoimintoja rinnakkain oletuksena.

Työkalua käyttävät Google Chrome, osat Android-käyttöjärjestelmästä sekä LLVM-projekti.

Esimerkki
---------

Esimerkki ohjelman konfiguraatiotiedostosta:

```
    rule cc
      command = gcc -c -o $out $in
      description = CC $out
    
    rule link
      command = gcc -o $out $in
      description = LINK $out
    
    build source1.o: cc source1.c
    build source2.o: cc source2.c
    build myprogram: link source1.o source2.o

```

Lähteet
-------

1. ↑  Release 1.11.1, 30. elokuuta 2022 (viitattu 5. lokakuuta 2022). Tieto on haettu Wikidatasta.
2. 1 2 3  Evan Martin: Ninja *aosabook.org*. Viitattu 1.2.2020. (englanniksi)
3. ↑  COPYING *github.com*. Viitattu 1.2.2020. (englanniksi)
4. 1 2 3  David Röthlisberger: The Ninja build tool *lwn.net*.  16.11.2016. Viitattu 1.2.2020. (englanniksi)
5. ↑  Meson Frequently Asked Questions *mesonbuild.com*. Viitattu 1.2.2020. (englanniksi)
6. ↑  Ninja, a new build system *neugierig.org*.  6.2.2011. Viitattu 1.2.2020. (englanniksi)
7. 1 2  David Paul Röthlisberger: Benchmarking the Ninja build system *david.rothlis.net*.  4.11.2016. Viitattu 1.2.2020. (englanniksi)
8. ↑

Aiheesta muualla
----------------

* The Ninja build system (englanniksi)
**Mary Frances Crosby** (s. 14. syyskuuta 1959 Los Angeles, Kalifornia) on yhdysvaltalainen näyttelijä. Crosby on näytellyt niin tieteiselokuvissa, television saippuadraamoissa, komedioissa, kauhuelokuvissa kuin puheteatterissakin.

Ura
---

Mary Crosby syntyi Bing Crosbyn ja Kathryn Grantin perheeseen. Hän esiintyi jo kuusivuotiaana *Peter Pan* -näytelmässä ja teki televisiodebyyttinsä kahdeksanvuotiaana sarjassa *The Danny Thomas Hour*. Epäonnistuneiden yliopisto-opintojen jälkeen Mary Crosby opiskeli paremmalla menestyksellä American Conservatory Theatre -koulussa San Franciscossa. Ammattimaisen näyttelijän uransa hän aloitti 1978 televisiosarjassa *Starsky ja Hutch*.

Crosbyn tunnetuin rooli lienee juonitteleva Kristin Shepard television draamasarjassa *Dallas*. Kristin on femme fatale -tyyppi, joka on koitua sarjan päähahmoksi kohonneen J. R. Ewingin kohtaloksi. Crosby näytteli Kristiniä 1979–1981. Hahmo piipahti myös *Dallasista* lohkaistussa oheissarjassa *Knots Landing*. Crosbyn televisioura jatkui lähinnä vierailevan tähden osissa muun muassa sarjoissa *Lemmenlaiva*, *Star Trek: Deep Space Nine* ja *Beverly Hills 90210*. Minisarjassa *Hollywood Wives* (1985) hän näytteli yhden päärooleista.

Valkokankailla Crosby debytoi vuonna 1983. Elokuva oli David Nelsonin ohjaama draama *Last Plane Out*. Crosbyn elokuvatyöt ovat suurimmalta osin sivurooleja, paitsi tieteiskomediassa *The Ice Pirates* (1984), jossa hän näytteli prinsessa Karinaa.

2000-luvun taitteen jälkeen Crosbyn televisioura hiipui, mutta hän näytteli edelleen elokuvarooleja, kuten kuvernöörin vaimoa toimintaelokuvassa *Zorron legenda* (2005).

Mary Crosby on myös teatterinäyttelijä. Vuonna 1985 hän teki Julian roolin klassikkotragediassa *Romeo ja Julia*, Romeona oli James Cromwell. Crosby palasi Julian rooliin 1988 ja voitti Drama-Logue-palkinnon.

Lähteet
-------

1. 1 2 3 4 5 6  Mary Crosby *Memory-alpha.fandom.com*. Fandom. Viitattu 30.1.2020.


|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Ranska
* BnF data
* Saksa
* Yhdysvallat

 |
|  |
| Henkilöt | 
* Deutsche Synchronkartei
* Deutsche Biographie

 |
|  |
| Muut | 
* SNAC

 |

 |
*Tämä artikkeli kuvaa Britannian kuninkaallisen laivaston ensimmäisen luokan linjalaivaa. Muita merkityksiä on täsmennyssivulla.*

**HMS Britannia** oli Englannin kuninkaallisen laivaston vuonna 1682 vesillelaskettu 100-tykkinen kolmikantinen ensimmäisen luokan linjalaiva.

Valmistus
---------

Alus tilattiin 5. maaliskuuta 1678 Chathamin telakalta, jossa rakennustöistä vastasi Phineas Pett junior vuoden 1680 loppuun ja sen jälkeen Robert Lee. Sen köli laskettiin kesäkuussa 1679 ja alus laskettiin vesille 28. kesäkuuta 1682, minkä jälkeen se makasi ankkurissa. Alus takiloitiin ja varustettiin Chathamissa erityistehtävään 1684–1688, minkä kustannukset olivat 2 315 puntaa rungosta, 2 138 puntaa takiloinnista ja varastoista.

Palvelus
--------

Alus otettiin palvelukseen helmikuussa 1691 amiraali Sir Edward Russellin lippulaivaksi päällikkönään John Fletcher. Se osallistui 19.–24. toukokuuta 1692 Barfleurin taisteluun. Alus poistettiin palveluksesta joulukuussa 1695.

Alus palautettiin palvelukseen helmikuussa 1696 amiraali lordi John Berkeleyn lippulaivana ja Fletcherin ollessa edelleen aluksen päällikkönä. Alus partioi Ranskan rannikolla, kunnes se poistettiin palveluksesta lokakuussa 1697.

Aluksella tehtiin muutostöitä 1700–1701 ja se palautettiin palvelukseen tammikuussa 1702 amiraali Russellin (nyt Oxfordin jaarli) lippulaivana päällikkönään John Leake. Alus poistettiin palveluksesta kesäkuussa. Se palautettiin palvelukseen helmikuussa 1705 amiraali Sir Cloudisley Shovellin lippulaivana päällikkönään John Norris. Alus osallistui vuonna 1705 Barcelonaan tehtyyn hyökkäykseen ja se poistettiin palveluksesta elokuussa 1707, minkä jälkeen alus makasi ankkurissa vuoteen 1709.

Elokuussa 1714 alus todettiin palveluskelvottomaksi ja se määrättiin 1715 purettavaksi ja uudelleen rakennettavaksi Woolwichin telakalle. Alus laskettiin vesille 30. lokakuuta 1719 100-tykkisenä ensimmäisen luokan linjalaivana, jonka tykkikannen pituus oli kasvatettu 53,19 metriin ja leveys 15,29 metriin. Koon kasvatus lisäsi syväyksen 6,12 metriin.

Alus siirrettiin satamapalvelukseen 1745 ja se romutettiin 1749.

Lähteet
-------

* Winfield, Rif: *British Warships in the Age of Sail 1603–1714 – Design, Construction, Careers and Fates*. Barnsley: Seaforth Publishing, 2009. ISBN 978-1-84832-040-6. (englanniksi)

### Viitteet

1. 1 2 3 4  Winfield, Rif s. 11
2. ↑  Winfield, Rif s. 11–12
**Jouko Matti Olavi Piirainen** (s. 15. kesäkuuta 1950 Kuhmo) on suomalainen journalisti, joka työskenteli pitkään kainuulaisten ja koillismaalaisten sanomalehtien päätoimittajana.

Matti Piirainen syntyi agrologi Toivo Olavi Piiraisen ja Vappu Edit Niskasen perheeseen. Hänen puolisonsa vuodesta 1973 on lehtori Leena Maija Vanninen. Piirainen tuli ylippilaaksi 1971 ja valmistui Sanoman toimittajakoulusta 1976. Hän oli toimittaja *Ilta-Sanomissa* 1977–1980 ja *Talouselämässä* 1980–1981. *Kuhmolaisen* päätoimittajana Piirainen työskenteli 1981–1987 ja *Koillissanomien* päätoimittajana ja toimitusjohtajana 1987–1994. *Kainuun Sanomien* vastaavaksi päätoimittajaksi hänet nimitettiin vuonna 1995. Piirainen jäi tästä tehtävästä eläkkeelle 2013.

Lähteet
-------

1. 1 2  Lasse Pajala, John Lagerbohm, Ulla Strengell-Silainen (toim.): *Kuka kukin on 2011*, s. 765. Helsinki: Otava, 2011. ISBN 978-951-1-24712-8.
2. ↑  Kainuun Sanomien päätoimittaja vaihtuu. Alma Media Oyj, lehdistötiedote 3.12.2012
**Paavo Matti Okko** (s. 20. helmikuuta 1944 Lemi) on Turun kauppakorkeakoulun kansantaloustieteen professori emeritus. Hän sai vuonna 2008 Alfred Kordelinin säätiön tunnustuspalkinnon.

Okko väitteli kauppatieteiden tohtoriksi 1979 kansantaloustieteessä. Vuonna 1998 hänet nimitettiin Turun kauppakorkeakoulun kansantaloustieteen professoriksi, josta virasta hän jäi eläkkeelle 2007. Lisäksi Okko on opettanut Jyväskylän yliopistossa 1980–1981, Joensuun yliopistossa 1986–1990 ja Vaasan yliopistossa 1990–1998.

Paavo Okon tutkimusaiheisiin ovat lukeutuneet yritysten investointikäyttäytyminen, aluetalous ja aluepolitiikka, pankkikilpailu, EU-integraatio, globalisaatio, kasvuteoria sekä teknologinen muutos ja innovaatiot. Hänen julkaisulistassa on yhteensä noin 180 kohtaa, kansainvälistä tieteellistä artikkeleita ja muita tieteellisiä tekstejä.

Okko toimi Turun kauppakorkeakoulun vararehtorina 1999–2006, Suomen Akatemian kulttuurin ja yhteiskunnan tutkimuksen toimikunnan jäsenenä 1998–2003 sekä valtiovarainministeriön taloustieteellisen neuvoston jäsenenä 2001–2007.

Okko on toiminut monissa opetuksen ja tutkimuksen arviointitehtävissä muun muassa korkeakoulujen arviointineuvostossa, Suomen Akatemiassa, Suomen Pankissa sekä Tampereen ja Oulun yliopistoissa. 2000-luvulla hän toimi kauppatieteellisten koulutusohjelmien arvioijana Virossa.

Okko palkittiin vuonna 2019 Turun talouspäivillä Varsinais-Suomen vuoden talouskeskustelijana.

Lähteet
-------

1. ↑  Grönman, Mikko: Sattuma ohjasi alkuun tutkijan ja hallintomiehen pitkän uran.  *Mercurius*, 2004, nro 1. Artikkelin verkkoversio. Viitattu 22.9.2016.  (Arkistoitu – Internet Archive)
2. 1 2 3 4  Okko, Paavo Matti (Arkistoitu – Internet Archive), Saaristomeren suojelurahasto, viitattu 17.6.2015.
3. ↑  Paavo Okko[vanhentunut linkki], The European Days of the Entrepreneur, Turun kaupunki 31.5.2006, viitattu 16.6.2015.
**HMS Brunswick** oli Britannian kuninkaallisen laivaston vuonna 1790 vesillelaskettu 74-tykkinen kolmannen luokan linjalaiva, joka oli ensimmäinen Yhdysvaltain vapaussodan jälkeen suunniteltu ja vesillelaskettu 74-tykkinen linjalaiva. Alus oli merkittävästi suurempi kuin sodassa palvelleet vastaavat alukset ja sen ylemmälle tykkikannelle oli asennettu yksi tykkipari enemmän.

Suunnittelu
-----------

Amiraliteetti hyväksyi 10. tammikuuta 1785 aluksen piirustukset. Aluksen aseistuksena oli alemmalla tykkikannella 28 kappaletta 32 naulan tykkejä ja ylemmällä tykkikannella 30 kappaletta 18 naulan tykkejä. Lisäksi aluksen puolikannella oli kaksitoista ja etukannella neljä 9 naulan tykkiä. Aluksen aseistus muutettiin joulukuussa 1806, jolloin kaikki tykit vaihdettiin 24 naulan tykeiksi. Kummallakin tykkikannella oli 24 kappaletta, puolikannella kaksi 24 naulan tykkiä ja kymmenen 24 naulan karronadia ja etukannella kaksi 24 naulan tykkiä ja neljä 24 nualan karronadia.

Valmistus
---------

Se tilattiin 7. tammikuuta 1786 Deptfordin telakalta, jossa rakennustöistä vastasi maaliskuuhun 1787 Henry Peake ja sen jälkeen Martin Ware. Köli laskettiin toukokuussa 1786. Alus laskettiin vesille 30. huhtikuuta 1790. Valmistuskustannukset olivat 43 024 puntaa. Alus oli 17. toukokuuta - 18. kesäkuuta takiloitavana ja varustettavana Woolwichissa, mikä maksoi 4 757 puntaa.

Palvelus
--------

Alus otettiin palvelukseen toukokuussa 1790 Espanjan laivaston varustamiseksi päällikkönään Sir Hyde Parker ja uudelleen Venäjän aseistamiseksi päällikkönään Sir Roger Curtis. Alus palautettiin palvelukseen elokuussa 1791 Portsmouthissa vartiolaivana ja palautettiin jälleen palvelukseen heinäkuussa 1793 kontra-amiraali George Bowyerin lippulaivana päällikkönään John Harvey.

Alus taisteli 1. kesäkuuta 1794 toisessa Ushantin taistelussa 74-tykkisen Ranskan laivaston linjalaivan *Le Vengeur du Peuplen* kanssa, jolloin 41 miehistönjäsentä sai surmansa ja 114 haavoittui. Kuolleiden joukossa oli aluksen päällikkö Harvey. Alus poistettiin korjausten ajaksi palveluksesta ja palautettiin palvelukseen syyskuussa päällikkönään lordi Charles Fitzgerald.

Alus muutettiin Chathamissa heinäkuusta 1814 elokuuhun 1815 ruutiproomuksi ja se oli sairaalalaivana Stangate Creekissä lokakuusta 1815 alkaen. Aluksen romutus saatiin elokuussa 1826 päätökseen Sheernessissä.

Lähteet
-------

* Winfield, Rif: *British Warships in the Age of Sail 1714-1792 - Design, Construction and Fates*. Minnesota: Seaforth Publishing, 2007. ISBN 978-1-84415-700-6. (englanniksi)
* Winfield, Rif: *British Warships in the Age of Sail 1793-1817 - Design, Construction and Fates*. Minnesota: Seaforth Publishing, 2005. ISBN 978-1-84415-717-4. (englanniksi)

### Viitteet

1. 1 2 3 4 5  Winfield, Rif s. 89


|  |  |  |  |
| --- | --- | --- | --- |
|  | Edeltäjä:**Ganges-luokka** | **Royal Navyn toisen luokan linjalaivat** | Seuraaja:**Mars-luokka** |
Möbiuksen nauha.
**Möbiuksen nauha** on topologinen pinta eli 2-monisto, jolla on ainoastaan yksi puoli ja yksi reuna. Sen keksivät toisistaan riippumatta saksalaiset matemaatikot August Ferdinand Möbius ja Johann Benedict Listing vuonna 1858. Nauha voidaan luoda helposti ottamalla paperinauha, kiertämällä sen toinen pää 180° ympäri ja liimaamalla päät yhteen.

Möbiuksen nauha saadaan aikaan myös, jos astemäärä on 180:n pariton kerrannainen.

Möbiuksen nauhalla on monia erikoisia ominaisuuksia. Esimerkiksi jos pinnan toiselle puolelle piirretään viiva ja jatketaan sitä tarpeeksi pitkälle, se päätyy lopulta samaan kohtaan nauhan toisella puolella. Tämän vuoksi on tapana sanoa, että Möbiuksen nauhalla on "vain yksi puoli" eli se on "yksipuolinen". Lisäksi jos se leikataan halki keskeltä, siitä tulee yksi tavallinen nauha, jossa on kaksi 180°:n käännöstä. Jos tämä nauha edelleen leikataan samalla tavalla, saadaan kaksi nauhaa, jotka ovat toisissaan kiinni.

Möbiuksen nauha on myös yksinkertaisin esimerkki pinnasta, joka ei ole suunnistuva.

Möbiuksen nauhan vastine neliulotteisessa avaruudessa on Kleinin pullo.

Lähteet
-------

1. 1 2  Bergamini, David: *Life -tietokirjat: Lukujen maailma*, s. 182–183. Suomentanut Pertti Jotuni. Sanoma Oy, 1972.

Aiheesta muualla
----------------

* Kuvia tai muita tiedostoja aiheesta **Möbiuksen nauha** Wikimedia Commonsissa
**Eagles of Death Metal** on yhdysvaltalainen garage rock -yhtye. Yhtyeen johtaja on Jesse Everett Hughes, mutta sen kuuluisin jäsen on Kyuss- ja Queens of the Stone Age -yhtyeistä tunnettu Joshua Homme. Yhtyeen studioalbumit ovat syntyneet pääosin Hughesin ja Hommen kahdenkeskisenä yhteistyönä. Homme ei pääsääntöisesti kuulu yhtyeen livekokoonpanoon, jonka ainoa pysyvä jäsen on ollut Hughes.

Nimestään huolimatta Eagles of Death Metal ei ole death metal -yhtye. Nimi perustuu Joshin ja Jessen vitsiin siitä, miltä rockyhtye The Eagles kuulostaisi, jos se yrittäisi soittaa death metallia.

Historia
--------

Yhtye perustettiin Kaliforniassa vuonna 1998 ja se oli mukana Josh Hommen sivuprojektin Desert Sessionsin levyllä *The Desert Sessions III/IV*, joka julkaistiin samana vuonna. Yhtyeen ensimmäinen oma albumi, *Peace, Love, Death Metal*, julkaistiin maaliskuussa 2004. Toinen levy *Death by Sexy* julkaistiin vuonna 2006, ja se toi yhtyeelle vielä suurempaa kaupallista mainetta. Yhtyeen kolmas albumi *Heart On* julkaistiin 2008.

Yhtye vieraili ensimmäisen kerran Suomessa vuonna 2009 ja esiintyi 7. ja 8. heinäkuuta Tavastia-klubilla Helsingissä. Yhtye esiintyi myös Provinssirockissa vuonna 2012.

Yhtye esiintyi Pariisissa Bataclan-konserttisalissa, kun siellä tehtiin terrori-isku marraskuussa 2015. Yhtye selviytyi vahingoittumattomana, mutta sen työntekijöistä yksi kuoli.

Myöhemmin bändin nokkamies Jesse Hughes on joutunut arvostelun kohteeksi esittämiensä muslimeja koskevien kommenttien vuoksi ja yhtye boikotoiduksi.

Jäsenet
-------

* Jesse Hughes – kitara, laulu
* Josh Homme – basso, kitara, laulu, koskettimet, rummut

### Livemuusikot

* Dave Catching – kitara
* Brian O’Connor – basso, laulu
* Joey Castillo – rummut

Diskografia
-----------

### Studioalbumit

* *Peace, Love, Death Metal*  (2004, AntAcidAudio)
* *Death by Sexy...*  (2006, Downtown Records)
* *Heart On*  (2008, Downtown Records)
* *Zipper Down*  (2015, T-Boy/UMe)
* *Eagles of Death Metal Presents Boots Electric Performing the Best Songs We Never Wrote*  (2019)

### DVD:t

* *DVD by Sexy*  (2006, Downtown Records)
* *I Love You All the Time: Live at the Olympia Paris*  (2017)

Lähteet
-------

1. ↑  Eagles of Death Metal band members said to be safe after deadly Paris attacks *Los Angeles Times*. Viitattu 14.11.2015.
2. ↑   (Arkistoitu – Internet Archive)

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Eagles of Death Metal**.
* Eagles of Death Metal (Arkistoitu – Internet Archive)
**Böömin ja Määrin jalkapallomaajoukkue** edusti Böömin ja Määrin protektoraattia jalkapallomaaotteluissa vuonna 1939.

Historiallinen tausta
---------------------

Sotienvälisen Tšekkoslovakian jalkapalloliitto koostui viidestä kansallisuuksiin perustuvasta liitosta: tšekkoslovakialaisten, saksalaisten, juutalaisten, puolalaisten ja unkarilaisten jalkapalloliitoista. Slovakian julistauduttua itsenäiseksi kevättalvella 1939 Böömin ja Määrin jalkapalloliitto pysyi FIFA:n jäsenenä, mitä se on vielä tänäkin päivänä, vaikka alue olikin Saksan miehittämä. 

Böömin ja Määrin maajoukkue pelasi vuonna 1939 kuusi ottelua, joista FIFA laskee virallisiin tilastoihinsa kolme: Jugoslaviaa vastaan Prahassa 7-3, Ostmarkia eli Saksaan liitettyä Itävaltaa vastaan Prahassa 5-5 sekä Wrocławissa Saksaa vastaan 4-4. 
Vuonna 1940 astui voimaan matkustuskielto, minkä johdosta joukkue ei enää voinut pelata otteluita.

Pelaajia
--------

* Josef Bican, Slavia Praha
* Jaroslav Burgr, Sparta Praha
* Oldřich Nejedlý, Sparta Praha
* Vlastimil Kopecký, Slavia Praha
* Antonín Puč, Viktoria Žižkov

Katso myös
----------

* Böömin jalkapallomaajoukkue (1906−1908)
* Tšekkoslovakian jalkapallomaajoukkue (1920−1938, 1945−1993)
* Tšekin jalkapallomaajoukkue (1993−)

Lähteet
-------

* 
*
*Tämä artikkeli kuvaa Britannian kuninkaallisen laivaston Caledonia-luokan ensimmäisen luokan linjalaivaa. Sanan muita merkityksiä on täsmennyssivulla.*

**HMS Britannia** oli Britannian kuninkaallisen laivaston vuonna 1820 vesillelaskettu Caledonia-luokan 120-tykkinen ensimmäisen luokan linjalaiva.

Valmistus
---------

*Pääartikkeli: Caledonia-luokka*
Alus tilattiin 6. marraskuuta 1812 Plymouthin telakalta, jossa sen vastaavana rakennusmestarina oli syyskuuhun 1815 saakka Thomas Roberts ja sen jälkeen Edward Churchill. Köli laskettiin joulukuussa 1813. Alus laskettiin vesille 20. lokakuuta 1820 ja valmistui 20. joulukuuta, jolloin alus siirrettiin reserviin. Valmistuskustannukset olivat 111 630 puntaa, mihin sisältyi varustaminen.

Palvelus
--------

Alus otettiin palvelukseen 1823 ja oli Välimeren laivastossa vuoden vaihteesta 1830–1831 aina vuoteen 1841. Alus poistettiin palveluksesta 1843, kunnes se palautettiin palvelukseen amiraali Sir James Deans Dundasin, joka johti Välimerellä ja Mustallamerellä ollutta kuninkaallista laivastoa 1851–1854, lippulaivana Krimin sodan puhjettua. Alus palasi Britteinsaarille alkuvuodesta 1855 ja muutettiin sairaalalaivaksi Portsmouthiin vielä samana vuonna. Alus muutettiin kadettien koululaivaksi 1859 ja siirrettiin Portlandiin 1862 ja edelleen Dartmouthiin 1863 kadettien majoitustiloiksi.

Alus myytiin romutettavaksi 1869, jolloin sen korvasi Dartmouthissa *HMS Britanniaksi* nimetty *HMS Prince of Wales*.

Lähteet
-------

CommonsCommons
Wikimedia Commonsissa on kuvia tai muita tiedostoja aiheesta **HMS Britannia (1820)**.
* Winfield, Rif: *British Warships in the Age of Sail 1793–1817 – Design, Construction and Fates*. Minnesota: Seaforth Publishing, 2005. ISBN 978-1-84415-717-4. (englanniksi)

### Viitteet

1. ↑  Winfield, Rif s. 12

*Caledonia*-luokan linjalaivat

|  |  |
| --- | --- |
| Caledonia-luokka | *HMS Caledonia* |
| Caledonia-luokka (vuoden 1812 tilaukset) | *HMS Britannia* - *HMS Prince Regent* |
| paranneltu Caledonia-luokka | *HMS Royal George* |
| laajarunkoiset | *HMS St. George* - *HMS Neptune* - *HMS Royal William* - *HMS Waterloo*

```
- *HMS Trafalgar*
```
 |

|  |
| --- |
| Edeltäjä: *HMS Hibernia* – Seuraaja: *HMS Impregnable* |
**Englanti Great Officers of State** 

* Lord High Steward
* Lord High Chancellor
* Lord High Treasurer
* Lord President of the Council
* Lord Privy Seal
* Lord Great Chamberlain
* Lord High Constable
* Earl Marshal
* Lord High Admiral


William Marshal, Pembroken jaarli
**Earl Marshal of England** on englantilainen arvonimi, arvoasteikossa kahdeksas kruununministereistä (Great Officers of State).

Keskiajalla Earl Marshal ja Lord High Constable olivat vastuussa kuninkaan talleista ja hevosista. Ritarien merkityksen vähentyessä Earl Marshal siirtyi vastaamaan ritarihuoneesta (College of Arms), joka piti kirjaa genealogiasta ja heraldiikasta. Lord High Constablen kanssa hän oli ritarihovin (Court of Chivalry) puheenjohtajana, hoitaen sota-asioita kuten lunnasvaatimuksia, jakaen sotasaalista ja sotilaiden palkkoja. Earl Marshalin täytyy myös järjestää kruunajaiset ja parlamentin avajaiset.

Arvonimi oli alun perin "Marshal", aina William Marshaliin, Pembroken jaarliin (Earl of Pembroke) asti (k. 1219). Arvonimen päätyessä Marshalin jaarleilta Norfolkin herttuoiden suvulle, se jäi muotoon "Earl Marshal".

Vuoden 1999 House of Lords Act poisti perinnöllisiltä aatelisilta oikeuden istua ylähuoneessa, mutta Earl Marshal ja Lord Great Chamberlain saivat tästä poikkeuksen seremoniallisten tehtäviensä vuoksi. Arvonimen nykyhaltija on 18. Norfolkin herttua Edward Fitzalan-Howard (vuodesta 2002).
**Gatšiani** (georg. გაჩიანი) oli historiallinen kaupunki ja alue Ala-Iberiassa eli Kvemo Kartlissa nykyisen Georgian kaakkoisosassa. Sen tarkkaa sijaintia ja rajoja ei edelleenkään tunneta. Leonti Mrovelin ylöskirjaaman keskiaikaisen perinteen mukaan Gatšianin perusti myyttinen hallitsija Gatšios, Kartlosin poika. 900-luvun armenialainen historioitsija Ukhtanes Sebastialainen sijoittaa Gatšianin (*Gadženaget*) Georgialaisten tasangoksi kutsumalleen alueelle (*Vrats dašt*) ja pitää sitä entisen Tsurtavin kaupungin myöhempänä nimenä. 1700-luvun georgialainen oppinut prinssi Vakhušti sijoittaa Gatšianin vuorostaan Ktsia-joen oikealle rannalle.

Gatšiani oli yksi muinaisen Iberian (Georgian) ja Armenian välisistä suomaista ja vaihtoi isäntää useita kertoja historiansa aikana. Se kuului iberialaiseen Samšvilden herttuakuntaan 300–200-luvuilla eaa. mutta sen lounaisosa liitettiin armenialais-georgialaiseen Gogarenen ruhtinaskuntaan 300-luvulla. Myöhemmin se siirtyi lyhyeksi aikaa armenialaisen bagratididynastian haltuun vuosina 888 ja 914/918. Alueen myöhempi historia on käytännössä sama kuin Samšvilden ja Tbilisin lounaispuolisen alueen yleensä. Nykyisin Gatšiani on pääosin azerien asuttaman kylänä nimi Gardabanin piirikunnassa.

Lähteet
-------

1. ↑  Thomson, Robert W.: *Rewriting Caucasian History: The Medieval Armenian Adaptation of the Georgian Chronicles: The Original Georgian Texts and the Armenian Adaptation*, s. 10. Clarendon Press, 1996. ISBN 0198263732.
2. ↑  Nina G. Garsoïan: *L'Église arménienne et le grand schisme d'Orient*, s. 340. Peeters Publishers, 1999. ISBN 904290674X.
3. ↑  Toumanoff, Cyril: *Studies in Christian Caucasian History*, s. 499. Georgetown University Press, 1967.
**Börje Johannes Grönroos** (13. tammikuuta 1929 Helsinki – 17. joulukuuta 2015 Helsinki) oli suomalainen nyrkkeilijä ja yleisurheilija.

Grönroos edusti Suomea Helsingin 1952 olympialaisten nyrkkeilykilpailuissa. Hän hävisi 75-kiloisten sarjan ensimmäisellä kierroksella ruotsalaiselle Stig Sjölinille tuomariäänin 0–3 Luzernin EM-kilpailuissa 1959 hän voitti 75 kilogramman sarjan ensimmäisessä ottelussaan tanskalaisen Achton Mikkelsenin pistein 3–2 mutta hävisi seuraavassa ottelussaan Neuvostoliiton Gennadi Šatkoville pistein 0–5. Pohjoismaiden mestaruuskilpailuissa Grönroos saavutti hopeaa vuonna 1955.

Seuratasolla Grönroos edusti nyrkkeilijänä Helsingin Voimailijoita. Hän voitti Suomen mestaruuden 75 kilogramman sarjassa vuosina 1952 ja 1959.

Yleisurheilijana Grönroos edusti Idrottsklubben -32:ta ja saavutti viestijuoksussa neljä SM-mitalia: pronssia 4 × 800 metrillä vuonna 1953, hopeaa 4 × 800 metrillä vuonna 1954 sekä pronssia 4 × 400 metrillä ja 4 × 800 metrillä vuonna 1955. Hänen ennätyksensä 800 metrin juoksussa oli 1.53,8 vuodelta 1955.

Lähteet
-------

* Siukonen, Markku: *Urheilukunniamme puolustajat – Suomen olympiaedustajat 1906–2000*, s. 42. Graface Jyväskylä, 2001. ISBN 951-98673-1-7.
* Lounasheimo, Ilmo: *Kehän sankarit*, s. 746, 771. WSOY, 1987. ISBN 951-0-13981-5.
* Laitinen, Esa: *Suomen yleisurheilun tilasto-osa*, s. 401, 403, 406. , 1987.
* Börje Grönroos Tilastopaja (vaatii kirjautumisen, maksullinen palvelu).

### Viitteet

1. ↑  Kuolinilmoitus Helsingin Sanomat 17.1.2016 sivu C 27
2. 1 2 3 4  Siukonen, s. 42
3. ↑  Lounasheimo, s. 746
4. ↑  Lounasheimo, s. 771
5. ↑  Laitinen, s. 401
6. ↑  Laitinen, s. 403
7. ↑  Laitinen, s. 406
**Micaela "Mica" Comberti** (28. syyskuuta 1952 – 4. maaliskuuta 2003) oli brittiläinen viulisti. Hän syntyi Lontoossa saksalaiselle äidille ja italialaiselle isälle. Hän tuli tunnetuksi periodisoittimilla esiintymisestä, josta hän innostui mentyään opiskelemaan 19-vuotiaana Wieniin Eduard Melkusin johdolla. Comberti palasi Englantiin vuonna 1972 ja opiskeli siellä kolmen vuoden ajan Manoug Parikianin johdolla. Myöhemmin hän jatkoi opintojaan Salzburgin Mozarteumissa Sandor Veghin opiskelijana.

Comberti osallistui myös Nikolaus Harnoncourtin tunneille ja alkoi palattuaan jälleen Englantiin (1977) luoda uraa vanhan musiikin parissa. Hän teki uransa aikana yhteistyötä lukuisten kokoonpanojen kanssa. Näihin lukeutuivat English Concert, Salomon-jousikvartetti ja Collegium Musicum 90. Comberti levytti muun muassa barokkisäveltäjien Johann Sebastian Bachin, Arcangelo Corellin ja Georg Friedrich Händelin sekä wieniläisklassikkojen Joseph Haydnin ja Wolfgang Amadeus Mozartin teoksia.

Kamarimusiikin esittäjänä Comberti oli pitkään yhteistyössä cembalisti Colin Tilneyn kanssa. Hän oli myös fortepianotrio Music Collectionin jäsen. Hän oli myös kysytty opettaja sekä alan oppilaitoksissa että yksityisesti. Vuonna 2002 Comberti sairastui elokuun aikana vakavasti, minkä seurauksena hänellä todettiin syöpäsairaus, johon hän kuoli maaliskuussa 2003. Häntä jäivät kaipaamaan mm. alttoviulistimies Gustav Clarkson, kaksi poikaa ja yksi tytär.

Lähteet
-------

1. 1 2 3  The Guardian: Micaela Comberti


|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF
* WorldCat

 |
|  |
| Kansalliset | 
* Norja
* Ranska
* BnF data
* Saksa
* Israel
* Yhdysvallat
* Tšekki
* Alankomaat
* Puola

 |
|  |
| Taiteenala | 
* MusicBrainz

 |
|  |
| Muut | 
* IdRef

 |

 |
**Alice Nkom** (s. 14. tammikuuta 1945) on kamerunilainen asianajaja, joka on perustanut Association for the Defence of Homosexuals -järjestön. Hän on puolustanut Kamerunissa useita homoseksuaaleja, joita saatetaan vangita pelkästään huhujen perusteella.

Nuoruus ja perhe
----------------

Alice Nkom on yksi Martin Nkom Bayin ja Alice Ngo Bikangin yhdestätoista lapsesta. Hän opiskeli 1963–1964 Toulousen yliopistossa ja valmistui vuonna 1968 Kamerunin liittovaltion yliopistosta.

Nkom meni naimisiin vuonna 1972, mutta hän erosi miehestään seitsemän vuotta myöhemmin. Nkomilla on kaksi lasta, Charles ja Stephane.

Ura
---

Nkomista oli 24-vuotias, kun hänestä tuli vuonna 1969 Kamerunin ensimmäinen naisasianajaja. Nkom puolusti lakifirmansa kautta erityisesti köyhiä ja haavoittuvaisia ihmisiä, kuten poliittisia vankeja, katulapsia ja naisia. Hän nousi vuonna 1976 Kamerunin arvostetuimpiin kuuluvan lakifirman osakkaaksi.

Nkom oli vuonna 2003 kamerunilaisen delegaation kanssa Oregonin Portlandissa World Affairs Councilin kansainvälisen vierailijaohjelman mukana. Hän palasi sinne vuonna 2011. Nkom vakuuttui Oregonin-kokemuksiensa perusteella osallistuvan demokratian, yhteisöjen järjestäytymisen ja nuorten osallisuuden merkityksestä.

Nkom perusti vuonna 2003 Association for the Defence of Homosexuals -järjestön (ADEFHO), jonka tehtävänä on antaa tukea ja lainopillista apua HLBTQ-henkilöille. ADEFHO on ainoa pro bono -ryhmä, joka tekee tällaista työtä Länsi-Afrikassa. Kamerunissa samaa sukupuolta olevien seksi on kiellettyä ja voi johtaa jopa vankeuteen. Ihmisiä saatetaan panna vankilaan huhujen perusteella.

Nkom puolusti vuonna 2005 niin sanottua Yaoundé 11 -ryhmää, jossa oli miehiä, jotka pidätettiin Yaoundéssa homobaariin tehdyn ratsian yhteyessä. Miehet olivat vankilassa vuoden, mutta YK:n mielivaltaista vapaudenriistoa tutkiva toimikunta tuomitsi vuonna 2006 Kamerunin toimintatavan ryhmän vangitseisesta vain seksuaalisen suuntautumisen takia ja julisti, että Kamerunin homoseksuaalisuuden vastainen laki on kansainvälisten ihmisoikeuslakien vastainen. Nkom oli kaikkiaan vuoteen 2011 mennessä osallistunut 50 HLBTQ-henkilön oikeusjuttuun ja avustanut noin 50 asiakasta vapaaksi ilman oikeudenkäyntiä. Hän on joutunut toimiensa takia myös Kamerunin hallituksen huomion kohteeksi, ja hänet uhattiin pidättää tammikuussa 2011.

Nkom puolusti vuonna 2013 kamerunilaista Roger Jean-Claude Mbedeä, jonka Amnesty International oli julistanut mielipidevangiksi. Mbede pidätettiin, kun hän oli lähettänyt tekstiviestejä toiselle miehelle ja kertonut rakastavansa tätä. Mbede vapautettiin terveyssyiden takia, mutta hän kuoli pian tämän jälkeen. Nkomia puolestaan herjattiin, ja hän sai erilaisia uhkauksia jutun seurauksena.

Lähteet
-------

1. 1 2  Alice Nkom en Michel Togué krijgen Geuzenpenning 2017  15.2.2017. Gemeente Maassluis.  Arkistoitu 3.3.2020. Viitattu 3.3.2020. (hollanniksi)
2. 1 2 3 4 5 6  Anders, Tisa: Alice Nkom (1945–) *BlackPast.org*.  27.7.2012. Viitattu 3.3.2020. (englanniksi)
3. ↑  Gay man jailed in Cameroon has died, says lawyer *The Guardian*.  13.1.2014. Guardian News & Media Limited. Viitattu 3.3.2020. (englanniksi)
**Gato-luokka** oli Yhdysvaltain laivaston sukellusveneluokka, johon kuului kaikkiaan 77 vuosina 1940–1944 valmistettua sukellusvenettä (*USS Gato* SS-212 – *USS Tullibee* SS-284). Luokan alukset palvelivat toisessa maailmansodassa. Alukset olivat kaksirunkoisia avomerikelpoisia sukellusveneitä, jotka perustuivat Yhdysvaltain T-luokan veneisiin. Alustyypin polttoainesäiliöihin mahtui 378–472 tonnia polttoainetta, ja ne kykenivät sukeltamaan 95 metrin syvyyteen.

Yhdysvaltain vuoden 1940 laivasto-ohjelmaan sisällytettiin ensimmäisten kuuden aluksen valmistus, ja pian tämän jälkeen tehtiin päätös valmistaa 67 aluksen lisäsarja. Kaikki alukset olivat suurin piirtein saman kokoisia ja samoin aseistettuja kuin T-luokan alukset, mutta varustettuna uudella voimanlähteellä sekä lukuisilla rakenteellisella muutoksilla. Suurimpina eroina olivat toimintasäde, miehistön olosuhteet, merikelpoisuus sekä lopulta vahvempi kansiaseistus. Alusten runko oli kokonaan hitsattu, ja se oli yksikerroksinen päistä, mutta keskiosassa oli kaksoisrunko.

Lähteet
-------

* Bagnasco, Erminio: *Submarines of World War Two*. Lontoo, Englanti: Arms and Armour Press, 1977. ISBN 0-85368-331-X. (englanniksi)
* Gardiner, Robert (ed.): *Conway's All the World's Fighting Ships 1922–1946*. Lontoo, Englanti: Conway Maritime Press, 1987. ISBN 0-85177-146-7. (englanniksi)

### Viitteet

1. ↑  Bagnasco, Erminio s. 226

Aiheesta muualla
----------------

* Kuvia tai muita tiedostoja aiheesta **Gato-luokka** Wikimedia Commonsissa
**Hr.Ms. Utrecht** oli Alankomaiden kuninkaallisen laivaston Holland-luokan panssarikansiristeilijä.

Valmistus
---------

*Pääartikkeli: Holland-luokka (risteilijä)*
Alus tilattiin Amsterdamin telakalta ja sen köli laskettiin vuonna 1897. Alus laskettiin vesille 14. heinäkuuta 1898 ja se otettiin palvelukseen 1. maaliskuuta 1901.

Palvelus
--------

Alus lähti 6. toukokuuta 1901 merikadettien koulutuspurjehdukselle Välimerelle. Matkalla se vieraili Cadizissa, La Speziassa, Napolissa ja Toulonissa. Matkan päättyessä alus palasi Flushingiin 22. heinäkuuta.

Vuonna 1902 alus lähetettiin *Hr. Ms. Koningin Regentesin* kanssa Venezuelaan ja ne saapuivat La Guairaan 2. huhtikuuta. Ennen alusten saapumista Venezuelan laivasto oli toistuvasti tarkastanut Alankomaiden ja Antillien lippujen alla purjehtineita kauppa-aluksia. Alankomaiden laivaston alusten läsnäolo esti toiminnan jatkumisen.

*Utrecht* ja *Gelderland* ajoivat puutteellisten merikarttojen vuoksi karille 6. heinäkuuta 1904 lähellä Aroes Lampoejangia Etelä-Sumatralla. Alukset kunnostettiin Surabayalla ja Singaporessa. *Utrecht* osallistui 18. syyskuuta karille ajaneen Koninklijke Paketvaart Maatschappij:n *Van Outschoornin* pelastustöihin.

Alus aloitti 17. kesäkuuta 1905 sisaralustensa *Gelderlandin* ja *Noordbrabantin* kanssa paluumatkan Alankomaihin. Matkalla alukset vierailivat Tanjung Priokissa, Mahéssa, Perimissä, Port Saidissa, Algerissa ja Tangerissa ennen saapumistaan Den Helderiin 30. elokuuta.

ALus lähti 1. syyskuuta 1909 Surinamista laivastovierailulle New Yorkiin, jossa se osallistui Hudson-Fulton juhlallisuuksiin. Juhla järjestettiin Hollannin Itä-Intian komppanian *Halve Maenilla* Amerikkaan saapuneen Henry Hudsonin ja Robert Fultonin suunnitteleman vuonna 1809 vesillelasketun höyrylaivan kunniaksi. Alus osallistui juhlallisuuksissa Hudson-joella järjestettyyn laivastokatselmukseen, jonka aikaan aluksen miehistö pukeutui 1600-luvun merimiespukuihin purjehtien Amsterdamin telakan valmistamalla *Halve Maenin* kopiolla. Aluksen kopio lahjoitettiin juhlatoimikunnan puheenjohtajalle. Kopio kuitenkin tuhoutui jonkin aikaa myöhemmin tulipalossa.

Alus lähti 25. huhtikuuta 1910 Paramaribosta Buenos Airesiin osallistuakseen Argentiinan itsenäisyyden 100-vuotis juhlallisuuksiin. Se osallistui 21. toukokuuta laivastokatselmukseen Buenos Airesissa. Alus aloitti 2. heinäkuuta paluumatkan vieraillen Brasiliassa ja Grenadassa. Se saapui 26. elokuuta Surinamiin.

Alus poistettiin palveluksesta vuonna 1913.

Lähteet
-------

* Gardiner Robert (toim.): *Conway's All the World's Fighting Ships 1860–1905*. Lontoo, Englanti: Conway Maritime Press, 2002. ISBN 0-85177-133-5. (englanniksi)
* Gardiner Robert (toim.): *Conway's All the World's Fighting Ships 1906–1921*. Lontoo, Englanti: Conway Maritime Press, 1985. ISBN 0-85177-245-5. (englanniksi)

### Viitteet

1. ↑  Gardiner 1985 s. 365
**Serhi Mykolajovytš Škarlet** (ukr. Сергій Миколайович Шкарлет; s. 19. lokakuuta 1972) on ukrainalainen poliitikko, joka toimi Ukrainan opetus- ja tiedeministerinä vuosina 2020–2023.

Škarlet syntyi Qo‘qonissa eli Kokandissa Uzbekistanissa. Hän opiskeli vuosina 1989–1995 Kiovan polyteknisessä instituutissa ja vuosina 1995–1996 Tšernihivin polyteknisen instituutin rahoituksen ja taloustieteen instituutissa. Vuosina 1996–1998 hän toimi opettajana Tšernihivin polyteknisessä instituutissa. Vuosina 1998–2001 hän toimi vanhempana lehtorina Tšernihivin teknillisessä valtionyliopistossa. Vuosina 1999–2003 hän toimi Ukrainan kansainvälisen teknillis-tieteellisen yliopiston Tšernihivin instituutin vararehtorina. Vuonna 2000 hän väitteli taloustieteiden kandidaatiksi. Vuosina 2001–2003 hän toimi apulaisprofessorina Tšernihivin teknillisen valtionyliopiston laskentatoimen osastolla. Vuonna 2001 hänet nimitettiin Ukrainan kansainvälisen teknillis-tieteellisen yliopiston Tšernihivin instituutin rehtoriksi, ja vuonna 2006 hänet nimitettiin instituutissa professoriksi. Vuonna 2008 hän väitteli tohtoriksi; samana vuonna hänet nimitettiin professoriksi. Vuonna 2010 hänet nimitettiin Tšernihivin teknillisen valtionyliopiston rehtoriksi. Kesäkuussa 2020 hänet nimitettiin virkaatekeväksi opetus- ja tiedeministeriksi; joulukuussa hänet nimitettiin varsinaiseksi ministeriksi. Maaliskuussa 2023 Verh’ovna Rada erotti hänet virasta ja nimitti hänen seuraajakseen Oksen Lisovyin.

Lähteet
-------

1. ↑  Шкарлет Сергій Миколайович *kmu.gov.ua*.  Arkistoitu 22.2.2023. Viitattu 22.2.2023.
2. ↑  Шкарлет Сергій Миколайович *LB.ua*.  Arkistoitu 22.2.2023. Viitattu 22.2.2023.
3. ↑  Шкарлет Сергій Миколайович *ПолітХаб*.  Arkistoitu 22.2.2023. Viitattu 22.2.2023.
**Martin Kasimir Ahlström** (s. 25. syyskuuta 1946 Raisio) on turkulainen kuvataiteilija ja graafikko. Hän on Torsten ja Hilla Ahlströmin esikoislapsi. Turun piirustuskoulusta valmistunut taiteilija debytoi vuonna 1972.
Martin avioitui Saga Marianne Thomén kanssa vuonna 1968.
Esikoinen Jan Kasimir Syntyi vuonna 1973 ja Johanna Maria vuonna 1976.

Ahlström on toiminut Turun piirustuskoulun lehtorina.

Ahlströmin grafiikka on tarkkaa ja yksityiskohtaista. Tyypillinen teos 1970-luvulta sisälsi muutamia esineitä, joilla ei muodollisesti ollut yhteyttä toisiinsa. Sommitelman tarkka jäsentäminen antoi katsojalle vapauden tulkita näkemäänsä. Hänen 1980-luvun tuotannolleen tyypillistä oli valita rajattu kohde kaupunkimaisemasta, tai tehdä sarja muutoksen alla olleesta kohteesta. Yleisin aihe oli rakennus tai tarkasti rajattu maisema.

Martin Ahlström siirtyi 1990-luvulla yhä abstraktimpaan tyyliin. Tyypillinen aihe oli edelleen työkalu tai koneen osa, jonka taiteilija muutti usein lähes tunnistamattomaan muotoon. Myös usealla värillä toteutetut työt kuuluivat hänen 1990-luvun tuotantoonsa. 

Tuotteliaana taiteilijana tunnettu Ahlström tunnetaan parhaiten grafiikastaan ja veistoksistaan. 
Hänelle annettiin Valtion taidepalkinto vuonna 1972.

Lähteet
-------

* Kuvataiteilijamatrikkeli